《小春词》
宋代·顾禧

玉霜斜舞桐枝湿，析木荧荧石鲸泣。
芙蓉子夜卸穠妆，药雨纷糅琼饮急。
琼楼玉宇微寒生，氤氲暖气出元英。
白鹿观中香粉散，灵女祠前箫鼓鸣。
木奴千树绽浓绿，太液粼粼黑鸟浴。
真腊灯光射紫薇，汉宫齐唱凤来曲。
彩虹不逐天驷流，公子初成狐腋裘。
尚衣日日颁红锦，挟纩犹深边士愁。
五凤习习起兰泽，龙篆新盘大府历。
黍臛松醪次第陈，野老欣然爱冬日。
暖炉高会乐未央，鸿雁南飞百草黄。
东君欲逗春消息，独遣桃花斗橘阳。

作者简介：宋吴郡人，字景繁，号痴绝叟。不求仕进，居光福山中，终日闭户读诵，博极坟典。高宗绍兴中郡以遗逸荐，不起，闲居五十年不出，名重乡里。著作甚丰，与吴兴施宿合注苏轼诗，为陆游所称。